CELEX: 32019R0651
Language: hr
Date: 2019-04-24 00:00:00
Title: Uredba Komisije (EU) 2019/651 оd 24. travnja 2019. o uskraćivanju odobrenja za zdravstvenu tvrdnju koja se navodi na hrani, a odnosi se na razvoj i zdravlje djece (Tekst značajan za EGP.)

25.4.2019   
               
               
                  HR
               
               
                  Službeni list Europske unije
               
               
                  L 110/23
               
            
         UREDBA KOMISIJE (EU) 2019/651
         оd 24. travnja 2019.
         o uskraćivanju odobrenja za zdravstvenu tvrdnju koja se navodi na hrani, a odnosi se na razvoj i zdravlje djece
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1924/2006 Europskog parlamenta i Vijeća od 20. prosinca 2006. o prehrambenim i zdravstvenim tvrdnjama koje se navode na hrani (1), a posebno njezin članak 17. stavak 3.,
         budući da:
         
                     (1)
                  
                  
                     U skladu s Uredbom (EZ) br. 1924/2006 zdravstvene tvrdnje koje se navode na hrani zabranjene su osim ako ih je odobrila Komisija u skladu s tom uredbom i ako su uvrštene na popis dopuštenih tvrdnji.
                  
               
                     (2)
                  
                  
                     Uredbom (EZ) br. 1924/2006 predviđeno je i da subjekti u poslovanju s hranom mogu podnositi zahtjeve za odobravanje zdravstvenih tvrdnji nadležnom državnom tijelu države članice. Nadležno državno tijelo valjane zahtjeve prosljeđuje Europskoj agenciji za sigurnost hrane (EFSA), dalje u tekstu „Agencija”.
                  
               
                     (3)
                  
                  
                     Nakon primitka zahtjeva Agencija o njemu mora bez odlaganja obavijestiti ostale države članice i Komisiju te dati mišljenje o predmetnoj zdravstvenoj tvrdnji.
                  
               
                     (4)
                  
                  
                     Komisija odlučuje o odobravanju zdravstvenih tvrdnji uzimajući u obzir mišljenje Agencije.
                  
               
                     (5)
                  
                  
                     Na temelju zahtjeva trgovačkog društva H.J. Heinz Supply Chain Europe B.V., podnesenog u skladu s člankom 14. stavkom 1. točkom (b) Uredbe (EZ) br. 1924/2006, zatraženo je mišljenje Agencije o zdravstvenoj tvrdnji koja se odnosi na „Nutrimune®” i imunitet na patogene u probavnom traktu i gornjem dišnom sustavu (Predmet br. EFSA-Q-2016-00008 (2)). Tvrdnja koju je predložio podnositelj zahtjeva glasila je kako slijedi: „‚Nutrimune®’ ojačava imunitet probavnog trakta i gornjeg dišnog sustava male djece.”
                  
               
                     (6)
                  
                  
                     Komisija i države članice primile su 30. siječnja 2017. znanstveno mišljenje Agencije, u kojemu je zaključeno da na temelju dostupnih podataka ne postoje dostatni znanstveni dokazi kojima se potvrđuje uzročno-posljedična veza između uzimanja preparata „Nutrimune®” (pasterizirano obrano kravlje mlijeko fermentirano bakterijom Lactobacillus paracasei CBA L74) i imuniteta na patogene u probavnom traktu i gornjem dišnom sustavu. Stoga tu tvrdnju ne bi trebalo odobriti jer nije u skladu sa zahtjevima Uredbe (EZ) br. 1924/2006.
                  
               
                     (7)
                  
                  
                     Pri određivanju mjera predviđenih ovom Uredbom Komisija je uzela u obzir primjedbe koje joj je dostavio podnositelj zahtjeva u skladu s člankom 16. stavkom 6. Uredbe (EZ) br. 1924/2006.
                  
               
                     (8)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Zdravstvena tvrdnja navedena u Prilogu ovoj Uredbi ne uvrštava se na popis dopuštenih tvrdnji Unije kako je predviđeno člankom 14. stavkom 1. Uredbe (EZ) br. 1924/2006.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. travnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 404, 30.12.2006., str. 9.
         
         
            (2)  EFSA Journal 2017.; 15(1):4679.
      
      
         
            PRILOG
            
               Odbijena zdravstvena tvrdnja
            
            
                        Zahtjev – odgovarajuće odredbe Uredbe (EZ) br. 1924/2006
                     
                     
                        Hranjiva tvar, tvar, hrana ili kategorija hrane
                     
                     
                        Tvrdnja
                     
                     
                        Referentni broj mišljenja EFSA-e
                     
                  
                        Članak 14. stavak 1. točka (b) – zdravstvena tvrdnja koja se odnosi na razvoj i zdravlje djece
                     
                     
                        „Nutrimune®” (pasterizirano obrano kravlje mlijeko fermentirano bakterijom Lactobacillus paracasei CBA L74)
                     
                     
                        „Nutrimune®” ojačava imunitet probavnog trakta i gornjeg dišnog sustava male djece.
                     
                     
                        Q-2016-00008